#Måsideg: Skåber hyller sine homofile venner
- En VG-serie der du kan sende en hyllest til noen som fortjener det. - Hilsenen kan gå til hvem som helst som har betydd noe for deg i løpet av livet, men du ikke har fått sagt det til: en lærer, en mor, en ekskjæreste - eller en besøkshund. - Du kan dele hilsenen på flere måter: På VGs #måsideg-portal www.vg.no/maasideg, eller ved å poste hilsenen med emneknaggen #måsideg på Instagram eller Twitter. - Post gjerne et bilde! Men husk at det må være godkjent for deling og publisering både av personen(e) som er avbildet og vedkommende som eier bildet. - Alle hilsenene vil samles i VG-portalen gjennom sommeren. Enkelte av historiene vil i tillegg publiseres som saker på VG Nett og i VG Helg. Det er i VG-serien #måsideg at skuespilleren og komikeren trekker frem sine homofile venner. #Måsideg går ut på å dele en hyllest til noen som har betydd noe spesielt for deg, men som du kanskje ikke har fått fortalt det til. - Takk for at dere er så rause i livet, og takk for all åpenhet, og for at dere er snille med oss selv om landet ikke lar dere feire kjærligheten! sier Linn Skåber til vennene gjennom VG. - Hvem må du si dette til? - Alle de homofile venneparene mine som har holdt sammen i over 20 år. Og som gudskjelov ikke lever helt tradisjonelt, men som åpner døren for alle som vil ha en kopp kaffe - eller en femretters middag, sier hun med et smil. Vil du også hylle noen: Legg inn en hilsen i #måsideg -portalen her - Når de fleste rotehoder som meg i heteroforhold er på sitt tredje eller fjerde, har disse bevist for meg at livslang kjærlighet finnes, understreker Skåber i hilsenen, som også ligger ute i sin helhet i #måsideg-portalen. VG lanserte portalen torsdag, der vi oppfordrer folk til å uttrykke sin takknemlighet overfor noen de setter ekstra høyt, og dele dette med omverdenen. Brenner du inne med en varm tanke i sommersolen, er med andre ord løsningen her. I den nye portalen er ingen helt for liten eller hyllest for stor. Og deler du din takk på Twitter eller Instagram med emneknaggen #måsideg, kan den havne i VGs egen portal. - Engler på jorden Det kan også være en hilsen til noen av dem som står deg aller nærmest i livet, som kjæresten, bestekompisen, opphavet eller din nyfødte sønn eller datter. Hilsener til kjæledyr eller personer som ikke lenger er blant oss er også velkomne i VGs nye portal. Blant dem som har sendt en hilsen, er Dagfinn Enerly, som hyller sin kone Mona. Selv har Skåber holdt kjærlighetskortene tett til brystet, men blant hennes kjente ekser er komiker Thomas Giertsen, fra tiden før hun begynte på Teaterhøgskolen, musiker Atle Halstensen som hun var samboer med i flere år og har sønnen Niels med, og kleskongen Ørnulf Høyer. Skåber, som i 2012 bearbeidet temaer som ekteskap, utroskap, kjønnsrivalisering, skyld og tilgivelse på teaterscenen på Oslo Nye i «Scener fra et ekteskap», mener livet hadde vært fattigere uten venneparene som Simon Andersen og Kristian Mollestad, Øyvind Ekelund og Morten Selle, og Bjarte Hjelmeland og Terje Stenstad. - Og jeg vet at mange av oss vennene rundt ville følt oss som skilsmissebarn hvis de hadde gått fra hverandre - uten å legge noe press på noen altså, legger hun til og ler. - Hva har de betydd for deg? - De er engler på jorden som gir ensomme sjeler et sted å være fordi de ikke bare tenker tradisjonelt og velger å låse seg inne i et rekkehus på sitt lille sted og kun henger med menigheten, sier Skåber. Men det er også noe som kaster skygge over hennes glede over den inkluderende kjærligheten: - Jeg skammer meg over å være i et samfunn som sier at deres kjærlighet ikke er like verdifull, og ikke får samme merkelappen som andre forhold. Om Gud er veldig streng, ville han vel synes det er verre at man står og lover det samme i kirken flere ganger, enn at noen elsker hverandre livet ut? Spør Linn, og fortsetter: - Men hva annet kan man forvente med en regjering som synes det er verre at Northug kjører i grøfta enn at vi i fellesskap dytter Dalai Lama ut i grøfta? Jeg vet ikke hvem de er mest redd for: Gud eller Kina. Er det noe du vil si til noen som er viktige i ditt liv, kan du enten legge det inn i VG-portalen www.vg.no/masideg, eller skrive en hilsen med emneknaggen #måsideg på Twitter eller Instagram.
Linn Skåber (44) takker sine homofile vennepar som har lært henne at livslang kjærlighet finnes.